राष्ट्रिय बक्सिङमा वर्षा र ललिता विजयी
छैटौं वीर गणेशमान सिंह राष्ट्रिय बक्सिङ प्रतियोगिताको महिला ५७ केजी तौल समूहमा आर्मीकी वर्षा श्रेष्ठले वाग्मतीकी पेमा शेर्पा र ६० केजीमा आर्मीकी ललिता महर्जनले लुम्बिनीकी सुजनकुमारी कुमाललाई हराएका थिए ।
काठमाडौँ — छैटौं वीर गणेशमान सिंह राष्ट्रिय बक्सिङ प्रतियोगिताको महिला ५७ केजी तौल समूहमा आर्मीकी वर्षा श्रेष्ठले वाग्मतीकी पेमा शेर्पा र ६० केजीमा आर्मीकी ललिता महर्जनले लुम्बिनीकी सुजनकुमारी कुमाललाई हराएका थिए ।एपीएफका पूरन राई र लुम्बिनी प्रदेशका मन्सुव बस्नेतले विजयी सुरुआत गरेका छन् । त्रिपुरेश्वरस्थित राखेप कभर्डहलमा भएको पुरुष ५७ केजी तौल समूहमा पूरनले मधेश प्रदेशका रभन अलीलाई पराजित गरे । मन्सुवले गण्डकीका चन्द्रबहादुर थापाबाट वाकओभर पाए ।गणेशमान सिंह फाउन्डेसनअन्तर्गत वीर गणेशमान सिंह स्पोर्ट्स कमिटी र नेपाल बक्सिङ संघद्वारा संयुक्त आयोजित प्रतियोगिताको पुरुष ५१ केजीमा लुम्बिनीका भरत पुनले गण्डकीका रोकी गुरुङ र एपीएफका प्रदीप महर्जनले सुदूरपश्चिमका सन्दीप नाथलाई हराए ।पुरुष ६३ केजीमा सुदूरपश्चिमका महेन्द्र चन्दले वाग्मती प्रदेशका सोहन राई र कोशी प्रदेशका एक्लिस शाहीले कर्णाली प्रदेशका रिजन गुरुङलाई हराए । ७१ केजीमा एपीएफका विक्रम चौधरीले कोशीका प्रशान्त दाहाललाई हराए । पुरुष ८० केजीमा पुलिसका प्रदीप पार्कीले मधेशका सरोजकुमार श्रेष्ठ र वाग्मतीका पासाङ शेर्पाले लुम्बिनीका अमर पल्लीलाई हराए ।पुरुषमा ७ र महिलामा ६ तौल समूहमा हुने प्रतियोगिताको पूर्व उपप्रधानमन्त्री प्रकाशमान सिंहले एक कार्यक्रमबीच उद्घाटन गरे । १ सय ५ खेलाडीको सहभागिता रहने नेपाल बक्सिङ संघका महासचिव मानबहादुर भण्डारीले जनाए ।प्रत्येक स्पर्धामा शीर्ष तीन स्थान हात पार्ने खेलाडीले २५ हजार, १५ हजार, साढे ७ हजार रुपैयाँ पुरस्कार प्राप्त गर्नेछन् । उत्कृष्ट पुरुष/महिला खेलाडीलाई जनही ५० हजारबाट पुरस्कृत गरिने छ । 